Més de 4.500 alumnes de l'Eliana comencen avui el curs escolar amb normalitat
08 de setembre de 2016

A les 9 hores d'aquest matí obrien les portes dels centres públics, privats i concertat a els seus alumnes per a iniciar el curs 2016-2017 a l'Eliana. Enguany, l'alumnat d'ESO, Batxiller i cicles formatius, també han començat el curs escolar en la mateixa data, per la qual cosa més de 4.500 estudiants de la localitat han donat per acabades les seues vacances.

A l'IES l'Eliana l'alumnat ha passat per les aules de forma escalonada al llarg del matí per a arreplegar els seus horaris, conèixer als seus tutors i retrobar-se amb els seus companys, mentre que en els centres d'Infantil i Primària han romàs durant tot el matí i s'han engegat els serveis de menjador escolar.

El curs que avui comença ve marcat per la possibilitat que, a partir d'octubre, s'implante la jornada contínua en Infantil i Primària, una vegada que han sigut aprovats els projectes educatius de cada centre després del vistiplau dels consells escolars i els claustres. Els dies 12 i 13 de setembre se celebraran jornades informatives per a les famílies, que seran convocades el dia 15 per a votar l'aprovació dels nous horaris, la qual cosa suposaria que l'alumnat rebria les classes de 9 a 14 hores, mantenint-se després el menjador i incloent extraescolars per a completar la jornada fins a les 17 hores.

L'alcalde de l'Eliana, Salva Torrent, i la regidora d'Educació, Eva Santafé, han estat presents enguany en la inauguració del curs del CEIP el Garbí, centre que ha vist millorats els seus accessos gràcies a les obres dutes a terme aquest estiu. Santafé ha declarat que “encara que el municipi es troba quasi al límit del contingent de places escolars, s'ha pogut escolaritzar a tot l'alumnat sense problemes dins del període ordinari”.